Κύριε Περιφερειάρχη, Κύριε Αντιπεριφερειάρχη, κυρίες και κύριοι,

Ευχαριστώ για την πρόσκληση να συμμετέχω σήμερα στις εργασίες της ημερίδας που διοργανώνει η Περιφέρεια Δυτικής Ελλάδας. Εισαγωγικά λίγα λόγια για τον φορέα που εκπροσωπώ, το Πράσινο Ταμείο. Ιδρύθηκε το 2010. Σωστά ιδρύθηκε, αλλά με το καλημέρα και για 9 χρόνια, ως τα μέσα του 2019, υποχρεώθηκε από τις συνθήκες να συμβάλει με τα διαθέσιμά του στην αντιμετώπιση της μεγάλης δημοσιονομικής κρίσης της χώρας, ενώ του απαγορεύτηκε ουσιαστικά να στελεχωθεί στοιχειωδώς επί σειρά ετών. Παρά τον δραστικό περιορισμό των άπειρων δυνατοτήτων που διέθετε θεωρητικά, αλλά και τον οικονομικό ακρωτηριασμό που υπέστη στο διάστημα 2011-2012, οπότε και με αλλεπάλληλες νομοθετικές ρυθμίσεις της εποχής απέμεινε μόλις με το 2,5% (!!!) των πόρων του διαθέσιμο για την κατάρτιση χρηματοδοτικών προγραμμάτων προς όφελος των δικαιούχων του για τη στήριξη της περιβαλλοντικής πολιτικής της χώρας, συνέχιζε για 6, περίπου, χρόνια να μην καταφέρνει να απορροφήσει ακόμα και όσα, λίγα, πλέον χρήματα του απέμεναν για σειρά από λόγους.

Αυτήν την τάση επιχειρήσαμε ως νέα διοίκηση που ανέλαβε το φθινόπωρο του 2019 να αναστρέψουμε: να μπορέσουμε, δηλαδή, να διαθέσουμε ως και το τελευταίο ευρώ στα προγράμματά μας. 1,5 χρόνο μετά, εν μέσω τριών καθολικών lockdown και πολλών έκτακτων μέτρων για την αντιμετώπιση της πρωτοφανούς πανδημίας που μείωσαν την απασχόληση των ήδη λίγων εργαζομένων μας, σχεδιάσαμε με την καθοδήγηση και τον καθημερινό συντονισμό του Υπουργού κ. Κωστή Χατζηδάκη αρχικά, αλλά και του διαδόχου του, σημερινού υπουργού κ.Σκρέκα, το ολοκληρωμένο πλάνο μας για την αναστροφή αυτής της τάσης.

Μέσα σε συνθήκες παγκόσμιας πανδημίας και ύφεσης, εξασφαλίσαμε 80% περισσότερα χρήματα στους δικαιούχους μας (97 εκ. ευρώ έναντι 54,3 εκ. ευρώ τα προηγούμενα, πιο «ήρεμα» χρόνια 2018 ως τα μέσα 2019). Υπερδιπλασιάστηκαν οι εντάξεις και δημιουργήθηκε μια νέα γενιά 700,περίπου, νέων έργων και μελετών σε όλη τη χώρα (113 εκ. ευρώ έναντι 50 εκ. τους προηγούμενους 21 μήνες των προκατόχων μας). Δωδεκαπλασιάστηκαν, επιταχυνόμενες κατά πολύ σε αρκετές περιπτώσεις, οι πληρωμές έργων Δήμων (16 εκ. έναντι 1,3 εκ. ευρώ), τριπλασιάστηκαν οι πληρωμές από το μεγάλο μας πρόγραμμα, το Περιβαλλοντικό Ισοζύγιο, και υπήρξε κατά μ.ο. αύξηση 15% στις πληρωμές όλων των υπολοίπων ειδικών προγραμμάτων για τα Δάση, το Γαλάζιο Ταμείο, το Φυσικό Περιβάλλον και τις Καινοτόμες Δράσεις, τους Φορείς Διαχείρισης κλπ, με τη μεγάλη πλειοψηφία τους να έχουν αύξηση πάνω από 40% στις απορροφήσεις σε σχέση με τα πενιχρά αποτελέσματα που εμφάνιζαν ως το 2018. Σήμερα το Πράσινο Ταμείο είναι 2,5 φορές μεγαλύτερο σε πραγματοποιήσεις Π/Υ σε σχέση με αυτό που ήταν στις αρχές φθινοπώρου του 2019.

Κάναμε αγώνα δρόμου, ώστε μέσα στο 2020 να εκτελέσουμε επιτυχώς τον μεγαλύτερο προϋπολογισμό των τελευταίων ετών,141 εκ. ευρώ περίπου την πρώτη χρονιά και επιπλέον 133 εκ. φέτος, διαχωρισμένο σε 35 διαφορετικά προγράμματα, προσκλήσεις, άξονες ή μέτρα, δηλαδή 2,5 φορές περισσότερα από οποτεδήποτε στο παρελθόν και με πενταπλασιασμό των δικαιούχων Δήμων. Για πρώτη φορά πετύχαμε να απορροφήσουμε το 100% του προϋπολογισμού του μεγαλύτερου προγράμματος του Ταμείου με ενταγμένους 305,περίπου,από τους 322 Δήμους της χώρας, η Αστική Αναζωογόνηση για μεγάλες και μεσαίες αναπλάσεις σε όλη την Ελλάδα. Πρωταγωνίστρια είναι η δική σας Περιφέρεια, καθώς έργα τους έχουν εντάξει και πρόκειται να εκτελέσουν την προσεχή διετία-τριετία, όλοι σχεδόν οι Δήμοι της Περιφέρειας.

Με αυτά, μεταξύ άλλων, η Πλατεία Γεωργίου Β΄και με την ανακαίνιση της πλατείας Ανδρούτσου- Βλατερό στην Πάτρα θα αλλάξουν μορφή με δύο εκτεταμένες αναπλάσεις, τρία μεγάλα σχολικά συγκροτήματα στο Αγρίνιο αναβαθμίζονται λειτουργικά και ενεργειακά, έργα όπως η ανάπλαση της οδού 28ης Οκτωβρίου στον Πύργο, η ανάπλαση στην Πλατεία Μύτικα που ενέταξε ο Δήμος Ξηρομέρου ή η αναβάθμιση της Πλαγιάς από τον Δήμο Ακτίου-Βόνιτσας, η ανάπλαση του οικισμού της Χρυσβίτσας στο Δήμο Θέρμου και η νέα Πλατεία Εμπεσσού και τα αναβαθμισμένα σχολικά κτίρια στην Αμφιλοχία, όπως επίσης οι αναβαθμίσεις κοινόχρηστων χώρων στις περιοχές Μεσσηνέζη και Αγίου Αθανασίου στην Αιγιάλεια, τα έργα στον Δήμο Πηνειού με το νέο πολιτιστικό κέντρο στα Καβάσιλα και παιδικές χαρές στη Φολόη και οι κοινόχρηστοι χώροι Τσιπιανών, Αγίας Κυριακής κλπ στην Αρχαία Ολυμπία, αλλά και στον Δήμο Ερυμάνθου, είναι μερικά μόνο από αυτά που η παρούσα διοίκηση σε άριστη συνεργασία με τους βουλευτές και τις τοπικές δημοτικές αρχές έχει εντάξει το τελευταίο 17μηνο.

Ταυτόχρονα, με μείωση λειτουργικών εξόδων πετύχαμε να ολοκληρώσουμε ένα μεγάλο πρόγραμμα Αρχιτεκτονικών Διαγωνισμών, που ξεπέρασε κάθε προσδοκία, καθώς πέτυχε εντάξεις έργων που ξεπερνούν το 250% του οικονομικού προγραμματισμού που βρήκαμε και ενσωματώνει τα αιτήματα 40 Δήμων, περίπου. Το νέο Μανωλοπούλειο Πολιτιστικό Κέντρο στον Πύργο, το παραλιακό μέτωπο στον Δ.Ακτίου-Βόνιτσας αλλάζουν μορφή. Το Πράσινο Ταμείο μπήκε για πρώτη φορά σε αντικείμενα περιβαλλοντικού φάσματος πρωτόγνωρα για τα δεδομένα του: στην Απολιγνιτοποίηση, με 12 δράσεις ύψους 61 εκ. ευρώ περίπου για τη Δυτική Μακεδονία και την Αρκαδία, στην Ηλεκτροκίνηση, επίσης, με το πρόγραμμα για τα Σχέδια Φόρτισης Ηλεκτρικών Οχημάτων (ΣΦΗΟ), που αγκαλιάστηκε από 254 Δήμους της χώρας σε χρόνο-ρεκόρ, και όλους σχεδόν τους Δήμους εδώ, 14 στο σύνολο, το Μεσολόγγι, το Ξηρόμερο, το Αγρίνιο κλπ. αλλά και μετά από πολλά χρόνια στον προγραμματισμό νέων απαλλοτριώσεων ή επανεπιβολών ελεύθερων χώρων πρασίνου με 30 εκ. ευρώ-ποσό μεγάλο για τα δεδομένα που μάς έχουν απομείνει. Ο Δήμος Ναυπακτίας είναι ένας από τους δεκάδες Δήμους που εντάχθηκαν στα προγράμματα αυτά. Εκτελούμε, επίσης, σε συνεργασία με φορείς όπως η Περιφέρεια Αττικής, ο Δήμος Αθηναίων, Δήμους της χώρας, το ΥΠΕΝ κλπ. για «έξυπνες» δράσεις. Η Περιφέρεια Δυτ. Ελλάδας δεν θα μπορούσε να λείπει από το ενδιαφέρον μας. Η μελέτη για το πολύπαθο δάσος Κουνουπελίου στο Δήμο Ανδραβίδας-Κυλλήνης στην Ηλεία, που εκκρεμούσε 30 χρόνια χρηματοδοτείται από το Ταμείο μας, όπως και εκατοντάδες άλλες επιμέρους σε όλη τη χώρα..

Μπαίνω στο μεγάλο θέμα των δράσεων για την Κλιματική Αλλαγή, τη Βιοποικιλότητα και την Κυκλική Οικονομία. Με τρία ολοκληρωμένα προγράμματα έχουμε τεθεί στην πρωτοπορία της αντιμετώπισης των τριών αυτών μεγάλων προκλήσεων.

Πρώτα με το πρόγραμμα LIFE-IP AdaptInGR ενισχύουμε την Εφαρμογή Πολιτικής για την προσαρμογή στην κλιματική αλλαγή στην Ελλάδα. Έχουμε ως στόχο την υποστήριξη της εφαρμογής της Εθνικής Στρατηγικής για την Προσαρμογή στην Κλιματική Αλλαγή (ΕΣΠΚΑ) και των Περιφερειακών Σχεδίων Προσαρμογής (ΠεΣΠΚΑ), με κατάλληλες δράσεις σε εθνικό, περιφερειακό και τοπικό επίπεδο. Η Περιφέρεια Δυτικής Ελλάδας περιέχεται στον προγραμματισμό για εκτέλεση δράσεων υποστήριξης και δημιουργίας κατάλληλων υποδομών του Υπουργείου Περιβάλλοντος και Ενέργειας , που είναι ο Συντονιστής έργου,δράσεις οικοδόμησης δυναμικού για την ενίσχυση των Περιφερειών, αλλά και υποστηρικτικές δράσεις για τη διαμόρφωση σχεδίων προσαρμογής από Δήμους της χώρας στο πλαίσιο του Συμφώνου των Δημάρχων, όπου συμμετέχουν και Δήμοι από εδώ, όπως και έργα πιλοτικού χαρακτήρα σε επιλεγμένες Περιφέρειες και Δήμους, τα οποία θα αποτελέσουν καλά παραδείγματα και πρότυπα για εφαρμογή σε άλλες περιοχές της χώρας. Ξεκινήσαμε στα μέσα του 2019 και θα ολοκληρώσουμε τον Δεκέμβριο 2026 (8 έτη) με συνολικό προϋπολογισμό 14,2 εκ. € με 11 διαφορετικές δράσεις.

Με το δεύτερο ολοκληρωμένο πρόγραμμά μας, το LIFE-IP 4Natura επιχειρούμε ‘ολοκληρωμένες δράσεις για τη διατήρηση και διαχείριση των περιοχών του δικτύου Natura 2000, των ειδών, των οικοτόπων και των οικοσυστημάτων στην Ελλάδα. Ενισχύουμε συνολικά́ την προστασία του φυσικού́ περιβάλλοντος στην Ελλάδα και τη συμμόρφωση της χώρας με την ευρωπαϊκή νομοθεσία για τη φύση. Αποσκοπούμε στη βελτίωση της κατάστασης διατήρησης προστατευόμενων ειδών και οικοτόπων, στην ολοκληρωμένη διαχείριση του δικτύου Natura 2000, στην ενδυνάμωση των αρχών και υπηρεσιών που είναι αρμόδιοι για την εφαρμογή της νομοθεσίας για τη φύση, στην ενεργό συμμετοχή των εμπλεκόμενων φορέων στη διατήρηση και διαχείριση των περιοχών Natura 2000, στην ευρεία ενημέρωση του κοινού και τη σημασία του, στη συμμετοχή των πολιτών και την υιοθέτηση νοοτροπιών και συμπεριφορών θετικών απέναντι στις περιοχές Natura, στην κινητοποίηση συμπληρωματικών χρηματοδοτήσεων για την επίτευξη των στόχων των οδηγιών για τη φύση στην Ελλάδα. Χρονική διάρκεια: Δεκέμβριος 2017 – Νοέμβριος 2025 (8 έτη) και ο Συνολικός Προϋπολογισμός είναι 17 εκ. €, στο εταιρικό σχήμα του οποίου συμμετέχει το Πανεπιστήμιο Πατρών.

Θα πρέπει, φυσικά, να αναφερθώ στο Ολοκληρωμένο Πρόγραμμα LIFE-IP CEI-Greece.
Στόχος του έργου είναι η συμβολή στην υλοποίηση του Εθνικού Σχεδίου Διαχείρισης Αποβλήτων, του Εθνικού Σχεδίου Πρόληψης Δημιουργίας Αποβλήτων και της Εθνικής Στρατηγικής για την Κυκλική Οικονομία.

Ως συνδικαιούχος και στρατηγικός συγχρηματοδότης του έργου, το Πράσινο Ταμείο συμμετέχει με περίπου 3 εκ. ευρώ. Πιο συγκεκριμένα συγχρηματοδοτεί 9 Δήμους, μεταξύ των οποίων η Ναυπακτία, ως προς το δίκτυο ορεινών και πολύ ορεινών οικισμών της

Ως προς την υλοποίηση δράσεων, το Πράσινο Ταμείο σε συνεργασία με το Υπουργείο Περιβάλλοντος και τους υπόλοιπους συνδικαιούχους, θα παρακολουθήσει και θα προωθήσει τη μόχλευση συμπληρωματικών πόρων, τόσο εθνικών όσο και ευρωπαϊκών, ώστε να δημιουργηθούν οι απαραίτητες υποδομές που θα κάνουν την Κυκλική Οικονομία και τη σύγχρονη διαχείριση των πόρων και των αποβλήτων πραγματικότητα στην Ελλάδα.

Επιπροσθέτως, το Πράσινο Ταμείο θα παίξει κομβικό ρόλο μέσω του έργου και στην οικοδόμηση δυναμικού της τοπικής αυτοδιοίκησης, με την οποία διατηρεί στενούς δεσμούς, αποβλέποντας στον ενεργό της ρόλο στο πεδίο εφαρμογής της Κυκλικής Οικονομίας.

Επιπλέον, δώσαμε ξανά ζωή στο ειδικό πρόγραμμα των Σχεδίων Βιώσιμης Αστικής Κινητικότητας (ΣΒΑΚ), που είχε ξεκινήσει η προηγούμενη διοίκηση από το 2016, αλλά παρέμενε στα χαρτιά ως τα τέλη του 2019, χωρίς αξιολογήσεις και υπολογίσιμες εξοφλήσεις των Σχεδίων που υπέβαλαν οι Δήμοι. Η πρόσφατη ψήφιση νέου πλαισίου για τα Σ.Β.Α.Κ. στην Ελλάδα αναδεικνύει τη σημασία της Αστικής Κινητικότητας στην περιβαλλοντική πολιτική του μέλλοντος. Αντιμετωπίσουμε θεσμικές παθογένειες, που κρατούσαν πάνω από 3 χρόνια. Στο 1/3 του χρόνου έχουμε επιτύχει 9πλάσιες αξιολογήσεις και εξοφλήσεις σε πάνω από 65 Δήμους της χώρας. Παράλληλα οργανώνουμε τα επόμενα βήματα δημοπράτησης νέων ΣΒΑΚ σε συγκεκριμένες προθεσμίες.

Θέλουμε να ολοκληρώσουμε τη δουλειά που ξεκίνησε από το φθινόπωρο του 2019 και να συνεχίσουμε και με νέα προγράμματα. Για την τρέχουσα χρονιά το Ταμείο θέτει στη διάθεση των δυνητικών του δικαιούχων 8 βασικά προγράμματα ύψους 124 εκ. ευρώ περίπου, τα οποία θα εξειδικεύονται σταδιακά σε ειδικότερες προσκλήσεις, άξονες, μέτρα ή δράσεις. Η απορρόφηση και για φέτος κατά 100% των πόρων του μεγαλύτερου προγράμματος του Πράσινου Ταμείου που συνέβη για πρώτη φορά στην ιστορία του πέρσι, τα νέα προγράμματα για την Απολιγνιτοποίηση και την Ηλεκτροκίνηση, αλλά και τα ευρωπαϊκά Life, αλλά και η αύξηση πληρωμών κατά 30-50% συνολικά ακόμα, είναι για εμάς στόχοι-πρόκληση για ακόμα καλύτερα αποτελέσματα φέτος.

Η νέα χρονιά στο Πράσινο Ταμείο ξεκίνησε με μια ακόμα πρόσκληση, τις «Καινοτόμες Δράσεις με τους Πολίτες 2020-2021». Σκοπός της είναι η ενίσχυση δράσεων σε αντικείμενα που αφορούν στην κλιματική αλλαγή, στην προστασία του φυσικού περιβάλλοντος, στην αναβάθμιση του ανθρωπογενούς περιβάλλοντος και στην προστασία και διατήρηση της βιοποικιλότητας.

Ο συνολικός προϋπολογισμός του προγράμματος είναι 1.500.000 € και εντάσσεται στο Χρηματοδοτικό Πρόγραμμα ΦΥΣΙΚΟ ΠΕΡΙΒΑΛΛΟΝ & ΚΑΙΝΟΤΟΜΕΣ ΔΡΑΣΕΙΣ. Το Πράσινο Ταμείο χρηματοδοτεί ανά έργο δαπάνες έως 50.000 €

Μέσα σε χρόνο μικρότερο του εξαμήνου εκτελείται και νέο πλήρες μεταβατικό πρόγραμμα για τα ΣΔΑΕΚ (Ενέργεια-Κλίμα), τα ΣΔΚΟ (Κυκλική Οικονομία), το πιλοτικό πρόγραμμα υγρών αποβλήτων, τη Ζώνη Καινοτομίας, το Επιχειρηματικό Πάρκο Μεγαλόπολης, με δικαιούχους στις τοπικές κοινωνίες της Δυτικής Μακεδονίας (Κοζάνη-Φλώρινα) και της Αρκαδίας με αξιοποίηση του συνόλου των διαθέσιμων πόρων

Επιπλέον, ολοκληρώθηκαν οι διοικητικές διαδικασίες που προβλέπονται για τις συνεργασίες με τον ΕΦΕΠΑΕ και το ΚΑΠΕ, ως προς τα προγράμματα ενίσχυσης των Μικρομεσαίων Επιχειρήσεων, σε μια κρίσιμη οικονομικά περίοδο, και των Ενεργειακών Κοινοτήτων.

Το Πράσινο Ταμείο αλλάζει μέγεθος. Μόλις την πρόσφατα πιστοποιήθηκε για πρώτη φορά με βάση το πρότυπο ΕΛΟΤ 1429. Μετά την επίτευξη απορρόφησης 100% στο μεγαλύτερο χρηματοδοτικό του πρόγραμμα της Αστικής Αναζωογόνησης (Δεκέμβριος 2019-Φεβρουάριος 2021) για πρώτη φορά, επιβεβαιώνεται πλέον η διαχειριστική επάρκεια του Οργανισμού σε πόρους και υποδομή με βάση το πλέον σύγχρονο εθνικό πρότυπο και αποδεικνύεται η ικανότητά του να διαχειρίζεται πλέον και μεγαλύτερα συγχρηματοδοτούμενα έργα. Η επίσημη τεκμηρίωση της διοικητικής ικανότητας του Ταμείου, σε συμμόρφωση με τις απαιτήσεις του Κοινοτικού και Εθνικού Δικαίου, μάς γεμίζει χαρά. Με αυτή θεσμική κατοχύρωση ανοίγει ο δρόμος για πιο αποδοτική και ποιοτική υλοποίηση και διαχείριση των έργων του, εν όψει της έγκρισης του Εθνικού Σχεδίου για το Ταμείο Ανάκαμψης. Εξασφαλίζεται μια προϋπόθεση που μέχρι σήμερα έλειπε για την στενότερη συνεργασία με τα αρμόδια εθνικά και ευρωπαϊκά όργανα.

Στην προσπάθεια αυτή φυσικοί σύμμαχοι και συνεργάτες είναι οι φορείς της Τοπικής Αυτοδιοίκησης, όλοι εσείς, οι Περιφέρειες και οι Δήμοι της χώρας. Σας ευχαριστούμε!